b'\n_START_ARTICLE_\nJedrska zima\n_START_PARAGRAPH_\nJedrska zima je izraz, ki opisuje teoreti\xc4\x8dno predvidene podnebne spremembe, ki bi nastale kot posledica jedrskega spopada. Predvidevanja o jedrski zimi so zasnovana na predpostavki, da bi eksplozije jedrskega oro\xc5\xbeja v atmosfero spustile ogromne koli\xc4\x8dine pepela, dima in pra\xc5\xa1nih delcev, kar bi mo\xc4\x8dno zmanj\xc5\xa1alo son\xc4\x8dno obsevanje in posledi\xc4\x8dno povzro\xc4\x8dilo drasti\xc4\x8den padec povpre\xc4\x8dnih temperatur._NEWLINE_Jedrska zima bi bila po predvidevanju nekaterih znanstvenikov v globalnem smislu bolj pogubna kot sam jedrski spopad, saj bi resne posledice zaradi podnebnih sprememb ob\xc4\x8dutili tudi tisti deli sveta, ki ne bi bili udele\xc5\xbeeni v spopad._NEWLINE_Nekaj teorij o podnebnih spremembah zaradi uporabe jedrskega oro\xc5\xbeja so izpeljali iz podobnih naravnih katastrof (veliki po\xc5\xbeari, ve\xc4\x8dji izbruhi vulkanov).\n_START_SECTION_\nNastanek jedrske zime\n_START_PARAGRAPH_\nVisoke temperature in ru\xc5\xa1ilna mo\xc4\x8d, ki nastaneta kot posledica jedrskih eksplozij, bi poleg direktnih u\xc4\x8dinkov jedrskega oro\xc5\xbeja (radioaktivnost, zastrupitev okolice, udarni valovi, po\xc5\xbeari,...) proizvedle velike koli\xc4\x8dine pra\xc5\xa1nih delcev, ki bi se dvignili do vrha troposfere, od tam pa zaradi dodatnega son\xc4\x8dnega segrevanja naprej v stratosfero. Ve\xc4\x8dina pra\xc5\xa1nih delcev bi pri\xc5\xa1la iz mo\xc4\x8dno naseljenih predelov, ki bi bili najverjetnej\xc5\xa1a tar\xc4\x8da jedrskega napada. Ker v stratosferi ni padavin, ki bi pra\xc5\xa1ne delce sprale na tla, bi pra\xc5\xa1ni delci ostali v ozra\xc4\x8dju celo ve\xc4\x8d let. Vetrovi v stratosferi bi pra\xc5\xa1ne delce raznesli po celem svetu, kar bi vplivalo na podnebje tudi dale\xc4\x8d od lokacije spopada._NEWLINE_Po \xc5\xa1tudiji iz leta 2007 bi \xc5\xbee lokalni jedrski spopad, v katerem bi uporabili 100 jedrskih bomb z mo\xc4\x8djo bombe, ki je uni\xc4\x8dila Hiro\xc5\xa1imo (tj. pribli\xc5\xbeno 15 kT), kar je manj kot 0,03\xc2\xa0% ocenjene eksplozivne mo\xc4\x8di vsega jedrskega oro\xc5\xbeja na svetu, lahko povzro\xc4\x8dil nastanek 5 milijonov ton pra\xc5\xa1nih delcev. To bi posledi\xc4\x8dno povzro\xc4\x8dilo nezanemarljivo ohlajanje in zmanj\xc5\xa1anje koli\xc4\x8dine padavin. Zaradi tega bi se zmanj\xc5\xa1ala pridelava hrane, kar bi imelo za posledico lakoto v nekaterih delih sveta. Zaradi pove\xc4\x8danega segrevanja stratosfere bi se pospe\xc5\xa1ile kemijske reakcije, ki uni\xc4\x8dujejo ozon, kar bi povzro\xc4\x8dilo tudi te\xc5\xbeave, povezane s tanj\xc5\xa1anjem ozonske plasti._NEWLINE_Ve\xc4\x8dji spopad bi povzro\xc4\x8dil nastanek \xc5\xa1e ve\xc4\x8djih koli\xc4\x8din pra\xc5\xa1nih delcev, kar bi povzro\xc4\x8dilo drasti\xc4\x8dno, ve\xc4\x8d let trajajo\xc4\x8do ohladitev (ponekod celo pod ledi\xc5\xa1\xc4\x8de) in bi tako povzro\xc4\x8dil zimo.'